[pic] | EVROPSKA KOMISIJA |

Bruselj, 24.6.2010

COM(2010)331 konč.

2010/0179 (CNS)

Predlog

DIREKTIVA SVETA

o spremembi Direktive 2006/112/ES o skupnem sistemu davka na dodano vrednost glede trajanja obveznosti spoštovanja najnižje splošne stopnje

(predložila Komisija)

OBRAZLOŽITVENI MEMORANDUM

OZADJE PREDLOGA

1. Člen 97(1) Direktive 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: Direktiva o DDV) določa, da od 1. januarja 2006 do 31. decembra 2010 splošna stopnja ne sme biti nižja od 15 %, medtem ko člen 97(2) določa, da Svet v skladu s členom 93 Pogodbe določi višino splošne stopnje davka na dodano vrednost (DDV), ki se bo uporabljala po 31. decembru 2010.

2. Določba je temeljila na členu 93 Pogodbe o ustanovitvi Evropske skupnosti (Pogodba ES). S 1. decembrom 2009 je člen 93 Pogodbe ES nadomestil člen 113 Pogodbe o delovanju Evropske unije (PDEU). Člen 113 PDEU določa, da Svet po posebnem zakonodajnem postopku ter po posvetovanju z Evropskim parlamentom in Ekonomsko-socialnim odborom soglasno sprejme določbe za uskladitev zakonodaje o prometnem davku, v kolikor je takšna uskladitev potrebna za vzpostavitev in delovanje notranjega trga ter za preprečevanje izkrivljanja konkurence.

3. Zaradi vzpostavitve notranjega trga 1. januarja 1993 je Komisija predložila predloge za uvedbo dokončne ureditve za uskladitev davkov.

4. Ker predlogov Komisije ni bilo mogoče sprejeti pred 1. januarjem 1993, je Svet odločil, da bo sprejel prehodno ureditev. Za stopnje DDV je sprejel Direktivo 92/77/EGS[2].

5. Z navedeno direktivo je bil uveden sistem najnižjih stopenj, ki določa, da od 1. januarja 1993 do 31. decembra 1996 splošna stopnja ne sme biti nižja od 15 %. Ta določba je bila podaljšana štirikrat in se uporablja do 31. decembra 2010.

6. Da bi se ohranila dosežena usklajenost stopenj, je Komisija dvakrat predlagala, da se določi splošna stopnja v razponu od najmanj 15 % do največ 25 %[3]. Ta razpon je izpeljala iz stopenj držav članic, ki so se vedno gibale med 15 % in 25 %.

7. Oba predloga o približevanju stopenj je Svet[4] spremenil in ohranil samo načelo najnižje stopnje, pri čemer se je skliceval na najnižjo stopnjo 15 % iz ureditve, uvedene z direktivo iz leta 1992.

8. Pri sprejetju teh direktiv Sveta je bila v zapisnik Sveta dodana izjava, da si bodo države članice prizadevale preprečiti povečanje desetodstotnega razpona med najnižjo in najvišjo stopnjo. To potrjuje, da so bile države članice še vedno zaskrbljene zaradi izkrivljanj med državami z visokimi in nizkimi stopnjami ter možnih vplivov različnih stopenj DDV na proračun. Glede na sedanjo gospodarsko krizo obstajajo dodatni razlogi, da se v Direktivi o DDV določi najnižja splošna stopnja.

9. Kljub različnim izboljšavam v skupnem sistemu DDV, ki temeljijo na pragmatični in postopni strategiji za DDV, ki jo je Komisija uvedla leta 2000[5], leta 2003[6] pa posodobila, je sistem DDV še vedno pomanjkljiv in pomeni visoko upravno obremenitev. Zato ga je treba ponovno temeljito oceniti. Nove gospodarske okoliščine, tehnološki postopki, načini goljufanja itd. prav tako prinašajo nove izzive. Zato bo Komisija kmalu objavila zeleno knjigo o novi strategiji za DDV. S tem bo začela posvetovanje o prihodnji davčni uskladitvi. Ustrezna odločitev o višini splošnih stopenj DDV v EU se lahko sprejme samo ob upoštevanju rezultatov, zbranih v tem procesu.

10. Poleg tega so nedavne spremembe Direktive o DDV[7] podpirale obdavčitev v kraju potrošnje, da bi pri čezmejnih transakcijah, ki povzročajo izkrivljanje konkurence, omejile možnosti za iskanje nižjih stopenj DDV. Še vedno pa je treba preprečiti, da bi vedno večje razlike med splošnimi stopnjami DDV v državah članicah povzročile strukturno neravnovesje v EU in izkrivljanje konkurence v nekaterih sektorjih. Zato se na področju posrednih davkov, tako pri trošarinah kot DDV, navadno določijo najnižje stopnje. Čeprav najvišja stopnja ni predlagana, se lahko pričakuje, da bo razpon med splošnimi stopnjami tako kot do zdaj zagotavljal pravilno delovanje notranjega trga in hkrati upošteval morebitno potrebo po črpanju novih proračunskih sredstev iz davkov na potrošnjo.

11. Pristop novih držav članic 1. maja 2004 in 1. januarja 2007 ni spremenil stanja v zvezi s splošno stopnjo, ki se v 27 državah članicah giblje med 15 % in 25 %. Dve državi članici (Ciper in Luksemburg) uporabljata 15-odstotno stopnjo, tri (Danska, Madžarska in Švedska) pa 25-odstotno stopnjo.

12. V teh okoliščinah je primerno, da se obdrži načelo najnižje splošne stopnje 15 % in predlaga podaljšanje sedanje ureditve.

13. Da se podjetjem zagotovi potrebna pravna varnost in nadaljnje oceni vprašanje, kakšna je ustrezna višina splošne stopnje DDV na ravni EU, bi bilo treba določbo podaljšati za naslednjih pet let, med tem pa bi Komisija razmislila o novi strategiji za DDV in ponovno preučila, katera splošna stopnja DDV je primerna za skupni pristop.

14. Obdobje uporabe najnižje splošne stopnje v skladu s členom 97(1) Direktive 2006/112/ES se konča 31. decembra 2010, zato naj bi ta predlog Svetu omogočil, da podaljša obdobje uporabe te stopnje. Najnižja splošna stopnja DDV v višini 15 % je določena za obdobje petih let, od 1. januarja 2011 do 31. decembra 2015. Komisija bi tudi pričakovala, da Svet obnovi izjavo za zapisnik o razponu med najnižjo in najvišjo stopnjo za to obdobje.

REZULTATI POSVETOVANJ Z ZAINTERESIRANIMI STRANMI IN OCENE UČINKA

Ker Komisija ni prejela pripomb na pravila o uporabi splošne stopnje DDV, posvetovanje ali zunanje izvedensko mnenje ni bilo potrebno.

Z zadevnim ukrepom naj bi se zgolj podaljšala začasna določba o trajanju uporabe sedanje najnižje splošne stopnje DDV. Tako se ohranja zgolj sedanje zadovoljivo stanje v zvezi s splošno stopnjo DDV. Predlog je tehnične narave, zato ocena učinka ni potrebna.

PRAVNI ELEMENTI PREDLOG A

Direktiva spreminja Direktivo o DDV. Pravna podlaga je člen 113 Pogodbe o delovanju Evropske unije (PDEU).

- Načelo subsidiarnosti

Načelo subsidiarnosti se uporablja, če predlog ni v izključni pristojnosti Evropske unije. Države članice ciljev predloga ne morejo zadovoljivo doseči iz naslednjih razlogov:

Evropska unija je že določila usklajene določbe o uporabi stopenj DDV v Direktivi o DDV. Te določbe se lahko spremenijo ali podaljšajo samo z aktom Evropske unije, zakonodaje držav članic pa ne smejo odstopati od usklajenih predpisov.

Zato se lahko samo z ukrepi Evropske unije dosežejo cilji predloga in zagotovi enaka obravnava državljanov Evropske unije. Predlog je zato v skladu z načelom subsidiarnosti.

- Načelo sorazmernosti

Predlog je v skladu z načelom sorazmernosti iz naslednjih razlogov:

Ta predlog ohranja sedanje stanje, v katerem države članice uporabljajo splošno stopnjo DDV v višini najmanj 15 %.

Ker se s predlogom samo podaljšuje obdobje uporabe veljavne določbe, je ukrep sorazmeren s ciljem. Predlog ne povzroča finančnih stroškov za Evropsko unijo, podjetjem ali potrošnikom pa ne nalaga novega finančnega bremena.

- Izbira instrumentov

Predlagani instrument je direktiva. Drugi instrumenti ne bi bili primerni, saj ta predlog spreminja določbe o stopnjah DDV, ki so že določene z direktivo.

VPLIV NA PRORAČUN

Predlog ne vpliva na proračun Evropske unije.

NEOBVEZNI ELEMENTI

Pripombe k členom

Člen 1

Člen 1 predlaga, da se uporaba sedanje najnižje splošne stopnje davka na dodano vrednost v višini 15 % v državah članicah podaljša za obdobje od 1. januarja 2011 do 31. decembra 2015.

Členi 2 do 4

Ti členi urejajo začetek veljavnosti direktive.

2010/0179 (CNS)

Predlog

DIREKTIVA SVETA

o spremembi Direktive 2006/112/ES o skupnem sistemu davka na dodano vrednost glede zvezi s trajanjem obveznosti spoštovanja najnižje splošne stopnje

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 113 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega parlamenta[8],

ob upoštevanju mnenja Evropskega ekonomsko-socialnega odbora[9],

v skladu s posebnim zakonodajnim postopkom,

ob upoštevanju naslednjega:

1. Člen 97(1) Direktive 2006/112/ES z dne 28. novembra 2006 o skupnem sistemu davka na dodano vrednost[10] določa, da od 1. januarja 2006 do 31. decembra 2010 splošna stopnja ne sme biti nižja od 15 %.

2. Splošna stopnja davka na dodano vrednost (DDV), ki trenutno velja v državah članicah, je skupaj z mehanizmom prehodne ureditve zagotovila sprejemljivo delovanje te ureditve. Nova pravila o kraju opravljanja storitev, ki podpirajo obdavčitev v kraju potrošnje, so nadalje omejila možnosti, da bi se razlike v stopnjah DDV izkoriščale s selitvami, in zmanjšala morebitno izkrivljanje konkurence.

3. Da vedno večje razlike med splošnimi stopnjami DDV, ki jih uporabljajo države članice, ne bi povzročile strukturnega neravnovesja v Evropski uniji in izkrivljanja konkurence v nekaterih sektorjih, se na področju posrednih davkov navadno določijo najnižje stopnje. Pri DDV je to še vedno potrebno.

4. Ker posvetovanja o novi strategiji za DDV, ki naj bi obravnavala prihodnje ureditve in ustrezne ravni usklajenosti, še niso končana, je še prezgodaj, da bi se določila trajna splošna stopnja ali preučila sprememba najnižje stopnje.

5. Zato je treba sedanjo najnižjo stopnjo 15 % obdržati dovolj dolgo obdobje, da se zagotovi pravna varnosti in hkrati omogoči nadaljnji pregled.

6. To ne izključuje možnosti ponovne revizije zakonodaje o DDV pred 31. decembrom 2015, da bi se upoštevali rezultati nove strategije za DDV.

7. Direktivo 2006/112/ES je zato treba ustrezno spremeniti –

SPREJEL NASLEDNJO DIREKTIVO:

Člen 1

Člen 97 Direktive 2006/112/ES se nadomesti z naslednjim:

„Člen 97

Od 1. januarja 2011 do 31. decembra 2015 splošna stopnja ne sme biti nižja od 15 %.“

Člen 2Prenos

1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 2011. Komisiji takoj sporočijo besedila navedenih predpisov ter korelacijsko tabelo med navedenimi predpisi in to direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3Začetek veljavnosti

Ta direktiva začne veljati na dvajseti dan po objavi v Uradnem listu Evropske unije .

Člen 4Naslovniki

Ta direktiva je naslovljena na države članice.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL L 316, 31.10.1992, str. 1.

[3] COM(95) 731 (UL C 73, 13.3.1996, str. 22) in COM(98) 693 (UL C 409, 30.12.1998, str. 13).

[4] Direktiva Sveta 96/95/ES z dne 20. decembra 1996 (UL L 338, 28.12.1996, str. 89) in Direktiva Sveta 1999/49/ES z dne 25. maja 1999 (UL L 139, 2.6.1999, str. 27).

[5] COM(2000) 348 konč., 7.6.2000.

[6] COM(2003) 614 konč., 20.10.2003.

[7] Direktiva Sveta 2008/8/ES z dne 12. februarja 2008 o spremembi Direktive 2006/112/ES glede kraja opravljanja storitev (UL L 44, 20.2.2008, str. 11).

[8] UL C […], […], str. […].

[9] UL C […], […], str. […].

[10] UL L 347, 11.12.2006, str. 1.